Besætningen om bord på HM 341 Sara handlede hurtigt, da de torsdag morgen opdagede, at deres kutter var sprunget læk - desværre ikke inde i havnen i Hanstholm, hvor de kommer fra, men ud for Hirtshals. Det skriver Flaskeposten.nu. De fik hurtigt kontakt til folkene på HG 75 Nicoline, som heldigvis var tæt på. Med lidt hjælp fra redningsflåden blev HM 341 Saras besætning på tre mand reddet om bord på HG 75 Nicoline - men den nu sunkne kutter stod ikke til at redde eller bjærge. Besætningen blev sejlet ind til Hirtshals Havn, hvor de fik varmen og en beroligende snak med stationsleder Allan Jellesen på Hirtshals Redningsstation. Herefter er det op til myndighederne og det berørte forsikringsselskab at afklare, hvad der førte til forliset af HM 341 Sara.

Referat:
Besætningen fra HM 341 Sara blev torsdag morgen reddet fra bølgerne af en anden kutter efter et forlis ud for Hirtshals.